Il-Kummissjoni Ewropea - Stqarrija għall-istampa Il-ġlieda kontra t-traffikar tal-bnedmin: strateġija ġdida għall-prevenzjoni tat-traffikar, biex jitwaqqfu l-mudelli ta' attività kriminali, jiġu protetti l- vittmi u tissaħħaħ il-pożizzjoni tagħhom Brussell, I-14ta' april 2021 Illum il-Kummissjoni qed tippreżenta Strateġija ġdida dwar il-Ġlieda kontra t-Traffikar tal-Bnedmin (2021-2025) li tiffoka fuq il-prevenzjoni tal-kriminalità, it-tressiq tat-traffikanti quddiem il-ġustizzja kif ukoll il-protezzjoni tal-vittmi u t-tisħiħ tal-pożizzjoni tagħhom. Bejn l-2017 u l-2018 kien hemm aktar minn 14,000 vittma rreġistrata fl-Unjoni Ewropea. Globalment huwa stmat li t-traffikanti jagħmlu mad-EUR 29.4 biljun fi profitti f'sena. Peress li d-domanda għall-isfruttament mistennija tkompli, bit-traffikanti joperaw dejjem aktar online u bil-pandemija li x'aktarx tkompli toħloq kundizzjonijiet li jwasslu għal aktar sfruttament, l-istrateġija ppreżentata llum tistabbilixxi l-miżuri li jippermettu lill-UE u lill-Istati Membri tagħha biex ikomplu jsaħħu r-rispons tagħhom. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: "Il- ġlieda kontra t-traffikar tal-bnedmin hija parti mill-ħidma tagħna biex nibnu Ewropa li tipproteġi. It- traffikanti jisfruttaw il-vulnerabbiltajiet tan-nies. Bl-istrateġija tal-lum qed nieħdu approċċ fuq tliet livelli bl-użu parallel tal-leġiżlazzjoni, tal-appoġġ bil-politiki u operazzjonali, u permezz ta' finanzjament biex innaqqsu d-domanda, inwaqqfu l-attività kriminali, u nsaħħu l-pożizzjoni tal-vittmi ta' dan ir-reat faħxi." Il-Kummissarju għall-Affarijiet Interni, Ylva Johansson, qalet: "It-traffikar tal-bnedmin huwa reat li ma għandux ikollu post fis-soċjetajiet tagħna. Madankollu l-kriminali għadhom qed jittraffikaw il- vittmi, fil-biċċa l-kbira nisa u tfal, l-aktar għall-isfruttament sesswali. Għandna bżonn nipproteġu lill- vittmi, u jenħtieġ li l-awturi tar-reati, li jittrattaw lill-bnedmin bħala komodità, inressquhom quddiem il-ġustizzja. Se nħarsu lejn ir-regoli fis-seħħ biex nivverifikaw jekk għadhomx adegwati u se nivvalutaw il-possibilità li nikkriminalizzaw l-użu ta' servizzi li ġejjn mill-isfruttament ta' vittmi tat- traffikar". Biex tindirizza t-traffikar tal-bnedmin l-istrateġija tibni fuq qafas ġuridiku u ta' politika komprensiv eżistenti tal-UE, li huwa msejjes fuq id-Direttiva Kontra t-Traffikar. Il-Kummissjoni se tkompli tappoġġa lill-Istati Membri fl-implimentazzjoni tad-Direttiva u, jekk ikun meħtieġ, se tipproponi reviżjonijiet biex tiżgura li din tkun adegwata għall-iskop tagħha. Il-koordinatur tal-UE kontra t- traffikar se jkompli jkollu rwol importanti fl-implimentazzjoni ta' din l-istrateġija. Barra minn hekk, l-istrateġija tiffoka fuq li: Innaqqsu d-domanda li tixpruna t-traffikar: Il-Kummissjoni se tivvaluta l-possibbiltà li tistabbilixxi regoli minimi tal-UE li jikkriminalizzaw l-użu ta' servizzi li ġejjin mill-isfruttament ta' vittmi tat-traffikar u se torganizza - flimkien mal-awtoritajiet nazzjonali u l- organizzazzjonijiet tas-soċjetà ċivili - kampanja ta' prevenzjoni mmirata lejn is-setturi li qegħdin f'riskju għoli. Il-Kummissjoni se tqis ukoll li ssaħħaħ id-Direttiva dwar sanzjonijiet kontra min iħaddem u se tipproponi wkoll leġiżlazzjoni dwar il-governanza korporattiva biex tiċċara r-responsabbiltajiet tal-kumpaniji u se tipprovdi gwida dwar id-diliġenza dovuta biex tgħin fil-prevenzjoni tax-xogħol furzat. Inwaqqfu l-mudell kummerċjali tat-traffikanti, online u offline: Il-Kummissjoni se tiddjaloga ma' kumpaniji teknoloġiċi u tal-internet biex jitnaqqas l-użu ta' pjattaformi online għar-reklutaġġ u l-isfruttament tal-vittmi. Il-Kummissjoni se tinkoraġġixxi t-taħriġ sistematiku ta' uffiċjali tal-infurzar tal-liġi u ta' prattikanti ġudizzjarji biex jidentifikaw u jindirizzaw it- traffikar tal-bnedmin. Nipproteġu, nappoġġaw u nsaħħu l-pożizzjoni tal-vittmi, b'enfasi speċifika fuq in-nisa u t-tfal: L-istrateġija għandha l-għan li ttejjeb l-identifikazzjoni bikrija tal-vittmi u li tirreferihom għal aktar assistenza u protezzjoni, issaħħaħ il-programmi li jsaħħu l-pożizzjoni tal-vittmi u tiffaċilita l-integrazzjoni mill-ġdid tagħhom. Il-Kummissjoni se tiffinanzja wkoll taħriġ marbut speċifikament mal-ġeneru u li jqis is-sitwazzjoni tat-tfal, biex tgħin lill-pulizija, lill-ħaddiema soċjali, lill-gwardji tal-fruntieri jew lill-persunal tal-kura tas-saħħa biex jidentifikaw lill-vittmi. Nippromwovu l-kooperazzjoni internazzjonali: Peress li nofs il-vittmi identifikati fl-UE mhumiex ċittadini tal-UE, il-kooperazzjoni mas-sħab internazzjonali hija kruċjali biex jiġi indirizzat it-traffikar tal-bnedmin. L-UE biħsiebha tuża firxa ta' strumenti tal-politika barranija u l-kooperazzjoni operazzjonali biex tgħin fil-ġlieda kontra t-traffikar tal-bnedmin fil-pajjiżi ta' oriġini u ta' tranżitu, inkluż permezz ta' djalogi apposta dwar id-drittijiet tal-bniedem u s- sigurtà, kooperazzjoni msaħħa mal-Kunsill tal-Ewropa u komunikazzjoni regolari u mmirata, azzjoni u skambju ta' informazzjoni mad-delegazzjonijiet tal-UE fil-pajjiżi sħab. Il-Pjan ta' Azzjoni li jmiss kontra l-faċilitazzjoni tad-dħul klandestin tal-migranti se jagħmilha wkoll aktar diffiċli għat-traffikanti biex jittrasferixxu lejn l-Ewropa l-vittmi għall-isfruttament. Informazzjoni ġenerali Minkejja l-progress li sar f'dawn l-aħħar snin, it-traffkar tal-bnedmin għadu theddida serja fl-UE. Il- vittmi huma prinċipalment nisa u bniet ittraffikati għall-isfruttament sesswali. It-tielet rapport dwar il-progress li sar fil-ġlieda kontra t-traffikar tal-bnedmin, ippubblikat f'Ottubru 2020, jipprovdi ħarsa ġenerali fattwali dwar il-progress li sar, jippreżenta xejriet u sfidi u l-kwistjonijiet ewlenin biex jiġi indirizzat it-traffikar tal-bnedmin fl-UE. Peress li t-traffikar tal-bnedmin spiss jitwettaq minn gruppi tal-kriminalità organizzata, l-Istrateġija dwar il-Ġlieda kontra t-Traffikar tal-Bnedmin hija marbuta mill-qrib mal-Istrateġija tal-UE Kontra l- Kriminalità Organizzata li ġiet ippreżentata wkoll illum. Il-protezzjoni tas-soċjetà mill-kriminalità organizzata, inkluż l-indirizzar tat-traffikar tal-bnedmin, huma prijorità tal-Istrateġija tal-UE dwar l- Unjoni tas-Sigurtà. Il-Patt il-ġdid dwar il-Migrazzjoni u l-Ażil enfasizza wkoll kemm huwa importanti li minn kmieni jiġu identifikati l-vittmi potenzjali li mhumiex mill-UE tat-traffikar tal-bnedmin. Għal aktar informazzjoni Komunikazzjoni dwar l-Istrateġija tal-UE dwar il-Ġlieda kontra t-Traffikar tal-Bnedmin għall-2021- 2025 MEMO: L-Istrateġija tal-UE kontra l-Kriminalità Organizzata u l-Istrateġija tal-UE dwar il-Ġlieda kontra t-Traffikar tal-Bnedmin Skeda informattiva: Il-ġlieda kontra t-traffikar tal-bnedmin Stqarrija għall-istampa: Il-ġlieda kontra l-kriminalità organizzata: Strateġija ġdida fuq ħames snin biex tingħata spinta lill-kooperazzjoni fl-UE u biex l-għodod diġitali għall-investigazzjonijiet jintużaw aħjar It-Tielet Rapport dwar il-progress li sar fil-ġlieda kontra t-traffikar tal-bnedmin Is-sit web tal-UE Kontra t-Traffikar tal-Bnedmin Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-_lieda_kontra_t-traffikar_tal-bnedmin__strate_ija__dida_g_all-prevenzjoni_tat-traffikar__biex_jitwaqqfu_l-mudelli_ta__attivit__kriminali__ji_u_protetti_l-vittmi_u_tissa__a__il-po_izzjoni_tag_hom.pdf